
IEROSINĀJUMI
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut šādus ierosinājumus:
[bookmark: restart]1.	atzinīgi vērtē to, ka Revīzijas palāta ir atzinusi Eiropas Savienības Aģentūras tiesu iestāžu sadarbībai krimināllietās (Eurojust) 2022. finanšu gada pārskatiem pakārtotos darījumus par likumīgiem un pareiziem visos būtiskajos aspektos;
2.	norāda, ka joprojām tiek strādāts ar 2020. gada konstatējumu attiecībā uz darījumu likumību un pareizību, kura pamatā ir pamatlīguma parakstīšana ar vienu uzņēmumu par transportlīdzekļu nomu, kā rezultātā pārskata periodā tika veikti nepareizi maksājumi 59 281 EUR apmērā; norāda, ka līguma darbības termiņš beigsies 2024. gadā un ka visi turpmākie konkrētie līgumi ir noslēgti saskaņā ar šo pamatlīgumu; aicina Eurojust pilnībā ņemt vērā šo konstatējumu, īstenojot visus Revīzijas palātas ieteikumus, un ziņot budžeta izpildes apstiprinātājiestādei par panākto progresu;
3.	norāda arī uz Revīzijas palātas konstatējumu, ka Eurojust neievēroja maksājumu termiņus, kas noteikti Finanšu regulas 116. pantā; pieņem zināšanai Eurojust atbildi, kurā norādīts, ka Eurojust nācās piedzīvot pielāgošanos jaunai budžeta un finanšu sistēmai SUMMA, kas bija izmēģinājuma posmā, radot kavējumus un tehniskas grūtības darījumu apstrādē; atgādina, ka Eurojust pārnesto apropriāciju apmērs ir ievērojami zemāks par robežvērtību;
4.	atzinīgi vērtē to, ka Eurojust veiktā lietu izskatīšanas darba apjoms pastāvīgi pieaug, 2022. gadā palielinoties par 14 %, ka tika organizētas 528 koordinācijas sanāksmes un 22 koordinācijas centri un ka Eurojust atbalstīja 265 kopējās izmeklēšanas grupas, atviegloja 1262 Eiropas apcietināšanas orderu izpildi un deva iespēju izmantot 5415 Eiropas izmeklēšanas rīkojumus; norāda, ka Eurojust 2022. gadā izskatītajās lietās cietušo skaits salīdzinājumā ar 2021. gadu bija vairāk nekā trīskāršojies;
5.	atzinīgi vērtē Eurojust veicināto transnacionālo sadarbību starp tiesu iestādēm un ciešo sadarbību ar visiem krimināltiesību ķēdes dalībniekiem, kas ir palīdzējis apcietināt vairāk nekā 4000 aizdomās turēto personu, konfiscēt un/vai iesaldēt noziedzīgi iegūtus līdzekļus gandrīz 3 miljardu EUR vērtībā un konfiscēt narkotikas gandrīz 12 miljardu EUR vērtībā;
6.	norāda uz ātro reakciju uz Krievijas iebrukumu Ukrainā, jo Eurojust pilnvaras tika paplašinātas, iekļaujot ar galvenajiem starptautiskajiem noziegumiem saistīto pierādījumu saglabāšanu, analīzi un glabāšanu un tiesu iestāžu datubāzes izveidi, lai vāktu un analizētu galveno starptautisko noziegumu pierādījumus;
[bookmark: _GoBack]7.	atzinīgi vērtē Eurojust centienus atbalstīt tieslietu digitalizāciju un jaunās Eurojust lietu pārvaldības sistēmas īstenošanu;
8.	atzinīgi vērtē pastāvīgo Eurojust sadarbību ar citām TI aģentūrām un citām ieinteresētajām personām; atzinīgi vērtē to, ka ir iesāktas 14 lietas ar Eiropas Prokuratūras (EPPO) līdzdalību, un ciešo sadarbību ar Eiropas Biroju krāpšanas apkarošanai (OLAF), Eiropas Savienības Aģentūru tiesībaizsardzības sadarbībai (Eiropolu), Eiropas Datu aizsardzības uzraudzītāju (EDAU) un eu-LISA, kā arī to, ka Eurojust turpināja sadarboties ar Eiropas Tiesiskās sadarbības tīklu (EJN), 2021. gadā EJN nodoto lietu skaitam sasniedzot 44 lietas; turklāt atzinīgi vērtē to, ka ir palielinājies Eurojust kontaktpunktu skaits un tie atrodas vairāk nekā 60 valstīs.

